
Kulturális fesztivál hatása egy település életére a sárvári Nádasdy történelmi fesztivál példáján keresztül

A turisztikai kínálatban egyre több kulturális fesztivál kap fontos szerepet. Ez a növekvő tendencia külföldön és belföldön is egyaránt megfigyelhető.
Szakdolgozatomban szeretném megvizsgálni, milyen hatással lehet egy vagy esetleg több fesztivál a város életére.
Példának Sárvárt választottam, hiszen Sárváron nevelkedtem, rendszeresen látogattam a helyi programokat, sőt, mint szervező, segítő is gyakran kivettem a részem. Ennek köszönhetően lehetőségem nyílt belülről szemlélni egy rendezvény létrejöttét, megfigyelni annak minden fázisát. Kapcsolatba kerültem a többi szervezővel és a turistákkal is.
Sárváron a turizmus egyre dinamikusabban fejlődik, évről évre egyre több turista érkezik a városba. Sárvár vonzereje nemcsak a fürdőben rejlik. A főszezon idején a város számos programot kínál az idelátogató turisták számára. Így a vendégek a kikapcsolódás mellett élményeket is szerezhetnek.
Vajon miben rejlik Sárvár vonzereje? Mitől válik egy település jó hellyé? Valóban csak a fürdő vonzza a vendégeket? Vagy a város hangulata? Esetleg a helyiek vendégszeretete? Dolgozatomban ezekre a kérdésekre is keresem a választ. Hiszen az attrakciótól az élményig hosszú út vezet.



